L'Ajuntament de Sagunt rep el tirador olímpic Antonio Comeche
04 de gener 2023

![](/media/rlznigrm/c_8924.jpg?width=850&height=566.9886363636364)

L'alcalde de Sagunt, Darío Moreno, i el regidor delegat d'Activitat Física, Salut i Esports, Javier Timón, han rebut este matí en el Consistori a l'esportista de tir i oficial de la Policia Local de Sagunt, Antonio Comeche.

Solament durant el 2022, es va proclamar subcampió del món per equips en la categoria sènior en el Mundial celebrat en Pattaya-Tailàndia; campió d'Espanya de Recorreguts de Tir per Equips Absoluts en representació de la Comunitat Valenciana; campió d'Espanya de Recorreguts de Tir 2022 per Equips Professionals-Policials en representació de la Policia Local de Sagunt; campió absolut en el Provincial i en la categoria de veterans, a Llíria; campió absolut en l'I Torneig IPSC de Valdemoro i en la categoria de veterans; i, finalment, campió absolut en la primera competició de regularitat de Llíria i en la categoria de veterans. Cal destacar que pròximament es presentarà al Campionat d'Europa que se celebrarà a Grècia.

El primer edil ha agraït el seu paper i la labor que duu a terme en la Policia Local de Sagunt, «**sempre amb la millor de les actituds. Tothom destaca la teua qualitat humana**», atés que Comeche compatibilitza la seua professió com a oficial del cos municipal amb la seua activitat esportiva.

«**Hi ha molt pocs atletes a la ciutat que puguen arribar a dir que han participat en competicions internacionals i en països tan llunyans com Tailàndia. Això òbviament té un efecte positiu per al municipi, que és que, gràcies a tu, la gent ens coneix més**», ha puntualitzat Moreno.

«**Jo estic segur que no serà l'última vegada que et vegem per ací. Segur que seguiràs cap avant, que tu mateix hages parlat ja de pròximes metes diu molt de tu com a persona perquè tens eixa ambició per continuar superant-te i això també és el que fa que sigues una inspiració per a molts altres, dins del Cos i fora del Cos. Eres una persona amb una altíssima qualitat humana i de la qual tots i totes tenim molt a aprendre**», elogiava l'alcalde a l'esportista.

Per la seua part, el regidor d'Activitat Física, Salut i Esports, Javier Timón, li ha traslladat l'admiració, i el reconeixement de l'Ajuntament i de tota la ciutat per la seua trajectòria i èxits recents: «**Hui rebem a Antonio Comeche per a rendir-li un merescut homenatge i traslladar-li la nostra admiració, el nostre reconeixement per la medalla de plata aconseguida en el Campionat del Món de recorregut de tir per equips en categoria sènior celebrat a la ciutat de Pattaya, Tailàndia, on es van concentrar més de 1.300 participants de diferents nacionalitats i en el qual Antonio va representar a Espanya com a membre de la Selecció Espanyola, quedant només per darrere de la Selecció d'Itàlia**». Al que ha afegit: «**Reconeixem el seu talent i la constància i esforç que dedica a la seua passió per este esport, però també és necessari destacar la seua capacitat d'adaptació i de sobreposar-se a l'adversitat**».

Tant Moreno com Timón li han augurat molts èxits, li han congratulat pels seus recents triomfs i li han desitjat el millor resultat en este pròxim any.

Antonio Comeche ha agraït als seus familiars i amics, a l'Ajuntament, i als patrocinadors, tot el suport que li donen. També ha expressat la quantitat d'esportistes de Sagunt que aconseguixen bons resultats en competicions autonòmiques, nacionals i internacionals: «**És una ciutat que té molt arrelat l'esport. L'esport, a més dels beneficis per a la salut, crec que ens fa millors persones; el fet de marcar-se uns objectius esportius i il·lusionar-se per aconseguir-los, ens ajuda a portar millor la vida quotidiana**».

![](/media/tcvnnwk4/c_8931.jpg?width=850&height=566.9886363636364)

Comeche compta amb un llarg recorregut esportiu en l'àmbit del tir. Va ser campió d'Espanya en la categoria sènior en el 2018, també subcampió d'Europa per equips en el 2013 i campió d'Espanya de regularitat sènior en el 2016; també, ha aconseguit diversos podis nacionals en campionats d'Espanya, tant individual com per equips, representant a la Comunitat Valenciana.

Cal recordar que en els últims anys havia aconseguit pujar al podi en la seua categoria sènior, que inclou als tiradors de més de cinquanta anys. Serà este el seu últim any en esta categoria, ja que a partir de 2023 competirà amb esportistes de més de seixanta anys en la categoria de súper sènior.

*   [](http://www.facebook.com/sharer.php?u=https://aytosagunto.es/va/actualitat/l-ajuntament-de-sagunt-rep-el-tirador-olimpic-antonio-comeche/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-de-sagunt-rep-el-tirador-olimpic-antonio-comeche/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-de-sagunt-rep-el-tirador-olimpic-antonio-comeche/ "Linked In")
*   [](mailto:?body=https://aytosagunto.es/va/actualitat/l-ajuntament-de-sagunt-rep-el-tirador-olimpic-antonio-comeche/)